નલીયા સેક્સકાંડ પછી વધુ એક વખત ભાજપના નેતાઓને સંડોવતું કચ્છ સેક્સકાંડ કેટલાક સમયથી ગાજી રહ્યું છે. પરંતુ રાજકીય દબાણોના કારણે નલીયા સેક્સકાંડની જેમ આ કેસમાં પણ યેનકેન પ્રકારે ભીનુ સંકેલવાના થઇ રહેલા કથિત પ્રયાસો સામે હવે પીડિત મહિલાએ સુરત પોલીસમાં વધુ એક ગંભીર આરોપો સાથેની ફરિયાદ કરી છે, તેના પગલે આક્ષેપિત કચ્છ જિલ્લાના પૂર્વ પ્રમુખ તેમજ પ્રદેશ ભાજપના ઉપાધ્યક્ષ જયંતિ ભાનુશાળીને રાજીનામુ આપવાની ફરજ પડી છે. ભાનુશાળીએ પ્રદેશ પ્રમુખ જીતુ વાઘાણીને લખેલા પત્રમાં માગણી કરી છે કે, ‘સુરત પોલીસ સ્ટેશનમાં કોઇ મહિલાએ મારી સામે ષડયંત્ર અને કાવતરાના ભાગરૂપે અરજી કરી છે. રાજકીય ઇરાદાથી કરાયેલી આ અરજીમાં કરાયેલા આક્ષેપો સંદર્ભે તટસ્થ તપાસ થાય તેવી માગણી સાથે, જ્યાં સુધી આ કેસમાં રહેલા તથ્યો બહાર ન આવે અને નિર્દોષ સાબિત ન થાઉ ત્યાં સુધી ભાજપના તમામ પદો પરથી રાજીનામુ આપી રહ્યો છું.’